范成大
麻线堆
云木汤胸起，郁峨一峰危。
上有路千折，縺缕如萦丝。
是为麻线堆，厥险天下稀。
逼仄容半足，颠坠宁复稽。
腾猱尚愁苦，游子将安之？
浮屠德宝者，悲智绪等慈。
随山刊古木，寻壑得长矶。
舆梁捷飞度，布石绵阶梯。
自从新路改，重趼无斋咨。
县有孙少府，琬琰劖文词。
勿云此事小，惟有行人知。
况观峡山路，由来欠平治。
官吏既弗迹，谁肯深长思？
天险固自若，当令略成蹊。
土工运畚锸，石工操凿椎。
烈火败硗确，筑沙填隙巇。
多用百夫力，远无五旬期。
但冀米盐给，不烦金币支。
非客敢窃议，道傍询旄倪。
身虽雪山戍，亦愿助毫厘。
工费嗟小哉，政须贤有司。
东有管夷陵，西有叶秭归。
上维沈隐侯，夔台今吏师。
下维熊绎孙，长材佐州麾。
岂吾金闺彦，不如林下缁。
悬知议克合，了此一段奇。
舟橶避潢潦，置邮疾飞驰。
憧憧吴蜀客，来往当无时。
仍磨钻天石，大书四贤诗。
不佞愿秉笔，远寄峡口碑。